Profesorul Mircea Dumitru, distins cu Ordinul Național de Merit, conferit de Președintele Franței

Vineri, 2 iulie 2021, profesorul Mircea Dumitru a fost distins cu Ordinul Național de Merit în grad de Ofițer pentru angajamentul său în serviciul învățământului superior, al culturii și al filosofiei și pentru cultivarea relațiilor româno-franceze în toate domeniile în care a activat.
Conferit de Președintele Franței Emmanuel Macron, Ordinul Național de Merit i-a fost înmânat profesorului Mircea Dumitru de Excelența Sa doamna Laurence Auer, ambasadoarea Franței în România, într-o ceremonie oficială restrânsă.
După ce și-a exprimat recunoștința și a mărturisit că primește această distincție onorantă cu bucurie și cu emoție, profesorul Mircea Dumitru a subliniat, într-un discurs elaborat, rolul pe care întâlnirile esențiale și prieteniile adevărate îl ocupă în viața fiecăruia dintre noi, arătând că „nu suntem numai suma alegerilor și a deciziilor noastre, ci și, poate mai ales, a unui relaționism social și instituțional care ne potențează calitățile și virtuțile personale. De aceea, meritele mele, atât cât și cum sunt acestea, sunt deopotrivă merite pe care le împărtășesc cu toți aceia cu care am interacționat și interacționez în mod esențial”.
Discursul integral rostit de profesorul Mircea Dumitru cu ocazia acestui eveniment poate fi accesat aici.
Prof. univ. dr. Mircea Dumitru este specializat în logică filosofică, filosofia limbajului și metafizica analitică a modalității și profesor de logică la Facultatea de Filosofie a Universității din București. Competențele sale de predare și cercetare acoperă domeniile logicii filosofice, logicii simbolice, filosofiei limbajului, metafizicii modalităților, epistemologiei, filosofiei minții și a conștiinței. De asemenea, a tradus în limba română lucrări de Nozick, Nagel, Wittgenstein, Quine, Forbes, Kripke.
Prof. Mircea Dumitru este doctor în filosofie al Tulane University (New Orleans, Louisiana) din anul 1998 cu o teză despre modalitate și incompletitudine și, de asemenea, doctor în filosofie al Universității din București, cu o teză despre neo-fregeanism și neo-russellianism în semantica atribuirii de atitudini propoziționale și a referinței directe.
[bookmark: _GoBack]A fost decan al Facultății de Filosofie între 2000-2008 și prorector al Universității din București în perioada 2008-2011. Rector al Universității din București în perioada 2011-2020, prof. Dumitru este din anul 2014 și membru corespondent al Academiei Române. În perioada iulie 2016-ianuarie 2017 a fost Ministru al Educației.
A publicat peste 50 de articole în reviste de specialitate și capitole pe teme ca logică modală, teorii despre adevăr, semnificație, raționalitate, filosofia lui Wittgenstein, logică contemporană (Quine, Kripke, Kit Fine), realism, esențialism, relativism.
Înființat în 1963 de președintele Franței Charles de Gaulle, Ordre National du Mérite recompensează cu deosebire personalitățile din Hexagon, dar și pe cele din spațiul cultural francofon, care au adus servicii, în domeniul militar sau și în cel civil, printr-un angajament constant, de cel puțin 10 ani, Republicii Franceze.
